MEDDELELSE FRA KOMMISSIONEN TIL RÅDET OG EUROPA-PARLAMENTET EF-rammestrategien for ligestilling mellem mænd og kvinder Arbejdsprogram for 2001

I - Indledning

EU har i mange år været forpligtet til at fremme ligestilling mellem mænd og kvinder, da dette princip har været indskrevet i traktaten siden 1957. For at fremme denne politik vedtog Kommissionen i juni 2000 en EF-rammestrategi for ligestilling mellem mænd og kvinder [1].

[1] Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - "På vej mod en EF-rammestrategi for ligestilling mellem mænd og kvinder (2001-2005)" KOM (2000) 335 endelig.

Fællesskabets indsats for fremme af ligestilling mellem mænd og kvinder i perioden 2001 til 2005 kommer til udtryk i en samlet strategi, som omfatter alle fællesskabspolitikker, som har til formål at fremme ligestilling mellem mænd og kvinder. I den periode arbejder Kommissionen gradvist hen mod at nå de mål, som er beskrevet i rammestrategien, ved at involvere alle Kommissionens tjenestegrene i arbejdet.

Rammestrategien samler og koordinerer Kommissionens forskellige initiativer og programmer under én paraply, og skal bygge på klare vurderingskriterier, ligestillingsvurdering og -evaluering, overvågningsredskaber og benchmarking. Denne nye strategi profilerer de mange forskellige fællesskabsforanstaltninger, der findes til fremme af ligestillingen mellem mænd og kvinder, ligesom den sikrer den overordnede sammenhæng ved at afdække eventuelle overlapninger og dermed øge foranstaltningernes effektivitet og synlighed såvel i som uden for Kommissionen.

Strategien understøttes af et årligt arbejdsprogram, hvis formål det er at bestemme og sammenkæde de prioriterede aktiviteter, som hver enkelt tjenestegren planlægger hvert år, med henblik på at:

- omsætte ideelle endelige mål, som de er beskrevet i rammestrategien, til realistiske og målelige trin eller faser

- muliggøre måling af fremskridt med hensyn til gennemførelsen af rammestrategien og løbende intern evaluering,

- tilvejebringe et grundlag for afrapportering og øge synligheden af Kommissionens indsats for at opnå ligestilling mellem mænd og kvinder.

Arbejdsprogrammet om ligestilling omfatter proaktive tiltag, dvs. justering af politikkerne i form af integrering af kønsaspektet og/eller reaktive tiltag i form af gennemførelse af konkrete foranstaltninger, der sigter mod at forbedre kvindernes situation i samfundet. De mål, som hver enkelt af Kommissionens tjenestegrene har, er derfor delt op mellem en indsats for at integrere kønsperspektivet i de politiske initiativer og specifikke foranstaltninger rettet mod kvinder.

Da det årlige arbejdsprogram udarbejdes i samarbejde mellem Kommissionens tjenestegrene, bruges de forpligtelser, som hver enkelt tjenestegren indgår, som resultatindikator for den pågældende tjenestegren. Udviklingen og resultaterne overvåges af kommissærernes ligestillingsgruppe med støtte fra tjenestegrenenes fælles ligestillingsgruppe. Årsberetningen om ligestilling mellem mænd og kvinder indeholder hvert år oplysninger om de opnåede resultater.

II - Rammestrategiens indsatsområder

Rammestrategien omfatter følgende indsatsområder:

1. Ligestilling på arbejdsmarkedet

Der fokuseres her på forskelle mellem mænds og kvinders vilkår på arbejdsmarkedet og på, hvad der kan gøres for at rette op på situationen. Målene består i at øge kvindernes erhvervsfrekvens, at nedbringe arbejdsløsheden blandt kvinder samt at gøre op med det kønsopdelte arbejdsmarked og i betragteligt omfang udrydde lønforskellen, som stadig er på 20 %.

2. Ligelig deltagelse og repræsentation

Der er ikke tilstrækkelig mange kvinder i beslutningstagende organer. Der er derfor behov for strategier og instrumenter, som kan sikre kvinderne større indflydelse og repræsentation i alle sammenhænge, hvor der træffes beslutninger om politiske, økonomiske og sociale anliggender, bl.a. i forbindelserne med tredjelande og i udviklingssamarbejdet.

3. Samme adgang til sociale rettigheder for kvinder og mænd

Her er formålet at inddrage kønsaspektet i politikkerne på alle områder, som kvinder er i berøring med i deres dagligdag, f.eks. transport, folkesundhed og bekæmpelse af andre former for forskelsbehandling, for at forbedre forvaltningen af fællesskabslovgivningen navnlig vedrørende social sikring, forældreorlov, barselsorlov og arbejdstid og finde måder og midler til lettere at forene arbejdsliv og familieliv.

4. Ligestilling i samfundslivet

Indsatsen på dette område gælder håndhævelsen af kvinders menneskerettigheder gennem fremme af kvinders menneskerettigheder, håndhævelse af retten til lige muligheder og styrkelse af indsatsen mod vold mod kvinder og handel med kvinder.

5. Ændring af kønsrollemønstre og fordomme

Indsatsen her angår de stereotype roller, som mænd og kvinder tillægges, og behovet for at ændre adfærdsmønstre, holdninger, normer og værdier for at tage højde for udviklingen i kønsrollerne i samfundet. Med aktiviteterne tilstræber man, at kønsaspektet tilgodeses i navnlig uddannelses-, kultur-, videnskabs-, medie-, ungdoms- og idrætspolitikken.

III - Prioriterede foranstaltninger i 2001

Ud over de initiativer vedrørende specifikke politikker, som er anført i bilaget, gennemfører alle Kommissionens tjenestegrene følgende prioriterede aktiviteter:

- Gennemførelse af en vurdering af de ligestillingsmæssige virkninger på en række udvalgte politikområder, hvor man hidtil ikke har gennemført en integrering af ligestillingsaspektet, dvs. man tager det forhold i betragtning, at politikker, som på overfladen synes at være kønsneutrale, kan have forskellige konsekvenser for henholdsvis mænd og kvinder. Det skal gøres i den forudgående fase, hvor man gennemfører den politiske analyse og planlægningen, samt i gennemførelses- og evalueringsfasen.

- Da en vurdering af de ligestillingsmæssige virkninger kræver kønsopdelte data vedrørende de relevante politikområder, indsamler de enkelte tjenestegrene sådanne data og opdeler systematisk alle statistikker vedrørende enkeltpersoner efter køn.

- I alle indkaldelser af forslag og interessetilkendegivelser henvises der til Fællesskabets ligestillingspolitik, og det anføres, at især kvinder opfordres til at indsende forslag/interessetilkendegivelser eller at deltage i indsendelsen af disse. Det kunne f.eks. formuleres som følger: "Det Europæiske Fællesskab har til formål at fremme ligestilling mellem mænd og kvinder og skal i forbindelse med alle sine aktiviteter forsøge at fjerne uligheder mellem kønnene (artikel 2 og 3 i EF-traktaten). I den sammenhæng opfordres især kvinder til enten at indsende forslag eller at være med til at indsende disse."

IV. - Ligestilling i udvalg, komitéer og ekspertgrupper

Gennemførelsen af Kommissionens afgørelse 2000/407/EF af 19. juni 2000 [2], som har til formål at øge ligestillingen i udvalg, komitéer og ekspertgrupper er en synlig manifestation af Kommissionens ligestillingspolitik. Afgørelsen finder anvendelse i forhold til både eksisterende og nye udvalg, komitéer og grupper, og det fastsættes, at både mænd og kvinder skal være repræsenteret med mindst 40 %. For at opnå dette, særlig hvad angår allerede eksisterende udvalg, komitéer og grupper, kan man, når medlemmer skal erstattes (eller når et medlems mandatperiode udløber), tilgodese ligestillingen mellem kønnene.

[2] EFT L 154 af 27.6.2000, s. 34-35

I den sammenhæng minder alle de af Kommissionens tjenestegrene, som beskæftiger sig med sådanne udvalg, komitéer og grupper, derfor medlemsstaterne, arbejdsmarkedets parter og erhvervsorganisationerne om at foreslå fire navne (omfattende mindst én person af hvert køn), således at Kommissionen kan opnå ligestilling mellem kønnene, når den udpeger medlemmer.

Efter den første gennemgang af den nuværende fordeling i udvalgene, komitéerne og grupperne kan man se, at der kan gøres fremskridt med hensyn til ligestilling:

>REFERENCE TIL EN GRAFIK>

Som beskrevet i meddelelsen vedrørende afgørelsen [3] bliver gennemførelsen af afgørelsen beskrevet i en rapport med statistikker, og de af Kommissionens tjenestegrene, som ikke har forbedret kønsfordelingen, bliver bedt om at redegøre for grundene hertil.